สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 6 พ.ย.58
6 พ.ย. 2558

– ปิดตลาดเย็นนี้ เงินเยนอยู่ที่ระดับ 121.90 เยน/ดอลลาร์ จากช่วงเช้าที่ระดับ 121.64/66 เยน/ดอลลาร์
– ส่วนเงินยูโร ช่วงเย็นนี้อยู่ที่ระดับ 1.0860 ดอลลาร์/ยูโร จากช่วงเช้าที่ระดับ 1.0886/0890 ดอลลาร์/ยูโร
– ดัชนี SET ปิดวันนี้ที่ระดับ 1,414.54 เพิ่มขึ้น 1.38 จุด หรือ 0.10% โดยมีมูลค่าการซื้อขาย 41,840 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 3,231.32 ล้านบาท (SET+MAI)
 
– พล.อ.ประยุทธ์ จันทร์โอชา นายกรัฐมนตรี ยืนยันว่าจะเดินหน้าให้มีการจัดประมูลคลื่น 4G ต่อไปตามกำหนด ซึ่งหากบริษัทเอกชนจะฟ้องร้อง กสทช.ต่อศาลปกครองก็ถือเป็นสิทธิที่จะทำได้ แต่เชื่อว่าคำตัดสินของศาลที่ออกมาจะไม่ส่งผลต่อการประมูลอย่างแน่นอน
– นายสมคิด จาตุศรีพิทักษ์ รองนายกรัฐมนตรี เชื่อว่า จากมาตรการกระตุ้นเศรษฐกิจที่ออกมา จะเริ่มเห็นผลเป็นรูปธรรม และจะมีส่วนช่วยต่อการลงทุนมากขึ้นด้วยตั้งแต่ช่วงต้นปีหน้า พร้อมมองว่าการลงทุนในปีหน้าถือเป็นช่วงที่สำคัญต่อการพัฒนาประเทศ ซึ่งรัฐบาลไม่ได้มุ่งหวังจะเห็นการลงทุนจากภายนอกเพียงอย่างเดียว แต่อยากเห็นการลงทุนจากภายในด้วย พร้อมทั้งชี้แนะให้นักลงทุนไทยเพิ่มการลงทุนได้แล้ว เพราะถือเป็นช่วงเวลาที่ดีและเค่าเงินอยู่ในระดับที่เหมาะสม
– ผลการสำรวจนักวิเคราะห์ คาดว่า กระทรวงแรงงานสหรัฐจะรายงานตัวเลขการจ้างงานนอกภาคเกษตรประจำเดือนต.ค. เพิ่มขึ้น 183,000 ตำแหน่ง เพิ่มขึ้นจากระดับ 142,000 ตำแหน่งในก.ย. โดยคาดว่าอัตราการว่างงานจะลดลงสู่ระดับ 5.0% ซึ่งเป็นระดับต่ำสุดในรอบกว่า 7 ปี หรือนับตั้งแต่เม.ย.51
– กระทรวงพาณิชย์จีนเปิดเผยในวันนี้ว่า จีนกำลังประเมินผลกระทบที่จะเกิดขึ้นจากข้อตกลงหุ้นส่วนยุทธศาสตร์เศรษฐกิจเอเชีย-แปซิฟิก (TPP)
– โฆษกประจำสำนักงานกำกับดูแลหลักทรัพย์จีน เปิดเผยว่า จีนจะกลับมาเปิดการเสนอขายหุ้นต่อสาธารณชนเป็นครั้งแรก (IPO) อีกครั้ง หลังจากที่ก่อนหน้านี้ได้ระงับไปเมื่อเดือนก.ค. ท่ามกลางสถานการณ์ที่ผันผวนอย่างรุนแรงของตลาดหุ้นจีน
– นายฮารุฮิโกะ คูโรดะ ผู้ว่าการธนาคารกลางญี่ปุ่น (BOJ) แสดงความกังวลเกี่ยวกับการชะลอตัวของเศรษฐกิจจีนและกลุ่มประเทศตลาดเกิดใหม่ที่เกิดขึ้นมาเป็นเวลานาน และผลกระทบด้านลบที่เกิดขึ้นกับญี่ปุ่น เนื่องจากผลกระทบดังกล่าวอาจสกัดการลงทุนของบริษัทต่างๆ และทำให้ค่าแรงปรับตัวสูงขึ้น
– องค์การอาหารและการเกษตรแห่งสหประชาชาติ (FAO) เปิดเผยว่า ราคาอาหารทั่วโลกปรับตัวเพิ่มขึ้นอย่างมากในเดือนต.ค. โดยนับเป็นครั้งแรกในรอบ 19 เดือนที่ดัชนีราคาอาหารโลกพุ่งขึ้นอย่างรุนแรง เนื่องจากสภาพอากาศที่แปรปรวนในบางพื้นที่ส่งผลให้เกิดความวิตกกังวลเกี่ยวอุปทาน
– รัฐสภากรีซเห็นชอบร่างกฎหมายฉบับที่ 2 ซึ่งมีการบรรจุข้อกำหนดของเจ้าหนี้ต่างประเทศเพื่อแลกกับเงินช่วยเหลือรอบใหม่ในไม่กี่สัปดาห์ที่จะถึงนี้ โดยร่างกฎหมายฉบับนี้ได้รวมถึงมาตรการรัดเข็มขัดใหม่ๆ อาทิ การปรับขึ้นภาษีน้ำมันดีเซลที่เกษตรกรใช้เพื่อวัตถุประสงค์ทางการเกษตร ซึ่งทำให้เกษตรกรคัดค้านอย่างรุนแรง
 
ที่มา: สำนักข่าวอินโฟเควสท์